

Αρκαλοχώρι, 30/08/2024

Προς: ΜΜΕ

**ΔΕΛΤΙΟ ΤΥΠΟΥ**

**Άλλη μία όμορφη εμπειρία στον Τσούτσουρα μέσω του Φεστιβάλ «Ο κύκλος του Πολιτισμού» που ολοκληρώνεται στο Αρκαλοχωρι**

Μία μοναδική εμπειρία βίωσαν όσοι βρέθηκαν στον Τσούτσουρα την Πέμπτη 29 Αυγούστου στον Τσούτσουρα, στο πλαίσιο του 1ου θεματικού Φεστιβάλ «Ο κύκλος του Πολιτισμού», με τίτλο: «Αρχαιολογικές περιηγήσεις στον Δήμο Μινώα Πεδιάδας».

Το απόγευμα έγινε ξενάγηση στη παλαιοχριστιανική βασιλική στον Μίντρη ποταμό από την κα. Μαρία Μαρή, Αρχαιολόγο της ΕΦΑΗ ενώ ακολούθησε ομιλία με θέμα: «Ειλειθυίης Σπέος. Το ιερό, το ανθρώπινο και το προσωπικό», από την Δρα Αθανασία Κάντα, Επίτιμη Διευθύντρια Προϊστορικών και Κλασικών Αρχαιοτήτων Περιφερειακής Ενότητας Ηρακλείου στο Λιμάνι Τσούτσουρα.

Η μουσική παράσταση με τον μοντέρνο τροβαδούρο Μάνο Πλουμίδη και την παρέα του, "ξεσήκωσε" τον κόσμο που βρέθηκε στον όμορφο παραθαλάσσιο οικισμό του Δήμου.

Την εκδήλωση χαιρέτισε ο Δήμαρχος Μινώα Πεδιάδας Βασίλης Κεγκέρογλου ο οποίος αναφέρθηκε στο σπουδαίο αρχαιολογικό ενδιαφέρον που παρουσιάζει η ευρύτερη περιοχή του οικισμού, καθώς ο Τσούτσουρας είναι κτισμένος πάνω στην αρχαία Ίνατο, τα ερείπια της οποίας είναι ορατά μέχρι σήμερα ενώ στην είσοδο του χωριού έχει εντοπιστεί σημαντικό ιερό σπήλαιο, το οποίο κατά την αρχαιότητα αποτέλεσε τόπο λατρείας της Ειλειθυίας , της θεάς του τοκετού και της μητρότητας. «Μέσα από αυτές τις εκδηλώσεις μάθαμε ακόμα περισσότερα για τον Τσούτσουρα που εκτός από τη φυσική του ομορφιά έχει να επιδείξει ένα θαυμάσιο παρελθόν, γεγονός που δημιουργεί δέος για τη φυσική και πολιτισμική κληρονομιά αυτού του τόπου. Εμείς ως Δημοτική Αρχή δίνουμε έμφαση στην ανάδειξη αυτού του οικισμού και θα συνεχίσουμε να το πράττουμε μέχρι να υλοποιηθούν οι παρεμβάσεις που δρομολογούμε σε ό,τι αφορά την εικόνα που ονειρευόμαστε για αυτό το όμορφο παραθαλάσσιο τοπίο», ανέφερε χαρακτηριστικά.

Από την πλευρά της η Αντιδήμαρχος Πολιτισμού Καλλιόπη Αποστολογιωργάκη ευχαρίστησε τον κόσμο που έχει ανταποκριθεί στο κάλεσμα του Δήμου "αγκαλιάζοντας" όλες τις εκδηλώσεις του Φεστιβάλ.

Ο πρώτος «Κύκλος του Πολιτισμού» ολοκληρώνεται στο Αρκαλοχωρι με ξενάγηση στον λόφο του Προφήτη Ηλία στις 7μμ και μεγάλη συναυλία αφιέρωμα στον Μίκη Θεοδωράκη στις 9:30μμ στο Ανοιχτό Θέατρο Αρκαλοχωρίου.